b"\n_START_ARTICLE_\nTerorizmas\n_START_PARAGRAPH_\nTerorizmu (lot. terreo\xc2\xa0'a\xc5\xa1 g\xc4\x85sdinu') paprastai yra vadinamas organizuot\xc5\xb3 grupuo\xc4\x8di\xc5\xb3 sistemingas grasinimas ar nenusp\xc4\x97jamo smurto naudojimas siekiant ideologini\xc5\xb3 tiksl\xc5\xb3. Pagrindinis terorizmo taikinys\xc2\xa0\xe2\x80\x93 civiliai gyventojai, o pagrindinis ginklas\xc2\xa0\xe2\x80\x93 baim\xc4\x97. Metodai, kuriuos pasirenka teroristai, tarnauja \xc5\xa1iam tikslui. Terorist\xc5\xb3 metodai \xe2\x80\x93 \xc5\xbemoni\xc5\xb3 grobimas, sprogdinimai, individual\xc5\xabs ir grupiniai nu\xc5\xbeudymai, infrastrukt\xc5\xabros gadinimas, \xc4\xafsilau\xc5\xbeimai \xc4\xaf kompiuterinius tinklus ir pan. \xe2\x80\x93 yra nusikalstami.\n_START_SECTION_\nApibr\xc4\x97\xc5\xbeimo prie\xc5\xa1taringumas\n_START_PARAGRAPH_\nTerorizmo teisinis apibr\xc4\x97\xc5\xbeimas miglotas. Valstyb\xc4\x97s veiksmai (\xc5\xbeyd\xc5\xb3 genocidas, stalinizmo tr\xc4\x97mimai, 1945\xc2\xa0m. kovo 10\xe2\x80\x9312 d. Tokijo bombardavimas, per kur\xc4\xaf \xc5\xbeuvo apie 100 000 civili\xc5\xb3) paprastai terorizmu nevadinami. Ta\xc4\x8diau toks skirstymas n\xc4\x97ra nusistov\xc4\x97j\xc4\x99s: pagal kitus \xc5\xa1altinius galimas taip pat ir valstyb\xc4\x97s vykdomas terorizmas. B\xc5\xabtent \xc5\xa1ia prasme terminas buvo pirm\xc4\x85kart pavartotas (\xc4\xafvardijant 1793\xe2\x80\x931794\xc2\xa0m. Jakobin\xc5\xb3 organizacijos veiksmus Pranc\xc5\xabzijoje). Kita vertus, nusikaltimai be religini\xc5\xb3 ar politini\xc5\xb3 motyv\xc5\xb3 net naudojant pana\xc5\xa1ius metodus (bauginimas, sprogdinimai ir pan.) \xe2\x80\x93 \xc5\xa1anta\xc5\xbeas, reketas \xe2\x80\x93 irgi retai pavadinami terorizmu. Ker\xc5\xa1to, asmenin\xc4\x97s neapykantos s\xc4\x85lygojami veiksmai nelaikomi terorizmu._NEWLINE_S\xc4\x85voka teroristas turi stipri\xc4\x85 neigiam\xc4\x85 prasm\xc4\x99. Paprastai taip \xc4\xafvardijami organizacij\xc5\xb3 nariai vengia \xc5\xa1ios s\xc4\x85vokos ir save vadina separatistais, partizanais ar laisv\xc4\x97s kovotojais. Kaltinimas terorizmu gali b\xc5\xabti politinis argumentas, kartais abejotinas ir perd\xc4\x97tas. Pavyzd\xc5\xbeiui, terorizmu buvo kaltintas Nobelio taikos laureatas Nelsonas Mandela.\n_START_SECTION_\nPaplitimas\n_START_PARAGRAPH_\nTerorizm\xc4\x85 yra naudoj\xc4\x99 tiek de\xc5\xa1iniojo, tiek ir kairiojo sparno politin\xc4\x97s grup\xc4\x97s, tautinio i\xc5\xa1sivadavimo jud\xc4\x97jimai, daugelis religij\xc5\xb3, taip pat tiek revoliucionieriai, tiek ir tuo metu valdan\xc4\x8dios vyriausyb\xc4\x97s. Jis labiausiai paplit\xc4\x99s vidutin\xc4\x97s politin\xc4\x97s laisv\xc4\x97s \xc5\xa1alyse ir ma\xc5\xbeiau paplit\xc4\x99s i\xc5\xa1 ties\xc5\xb3 demokratin\xc4\x97se valstyb\xc4\x97se. Terorizmas yra efektyvus kovos metodas.  Religinis terorizmas labiausiai b\xc5\xabdingas islamui, krik\xc5\xa1\xc4\x8dionybei ir judaizmui, i\xc5\xa1 kuri\xc5\xb3 pirmauja musulmonai, nors oficial\xc5\xabs religij\xc5\xb3 atstovai, tikin\xc4\x8di\xc5\xb3j\xc5\xb3 dauguma toms akcijoms gali ir prie\xc5\xa1tarauti.\n_START_SECTION_\nTerorizmo vykdytojai\n_START_PARAGRAPH_\nTerorizm\xc4\x85 da\xc5\xbenai planuoja bei vykdo ma\xc5\xbeos, gerai organizuotos grupel\xc4\x97s, susaistytos stipri\xc5\xb3 socialini\xc5\xb3 ry\xc5\xa1i\xc5\xb3 (artimi draugai, \xc5\xa1eimos nariai ir pan.). B\xc5\xabtent tokios grupel\xc4\x97s yra \xc4\xafvykd\xc5\xbeiusios \xc5\xbeinomiausias, daug auk\xc5\xb3 nusine\xc5\xa1usias XXI am\xc5\xbeiaus terorizmo atakas: Rugs\xc4\x97jo 11 d. atakas, 2005 m. Londono metro sprogdinimus, 2008 m. Mumbajaus atakas, 2002 m. Balio sprogdinimus ir pan. Jos gali b\xc5\xabti remiamos tarptautini\xc5\xb3 terorizmo organizacij\xc5\xb3, valstybi\xc5\xb3, atstovauti religinius jud\xc4\x97jimus ar teigti, jog atstovauja. Pat\xc4\xaf terorist\xc4\x85 labiau motyvuoja solidarumo, vieningumo su savo draugais, organizacija jausmas nei politiniai ar strateginiai tikslai, kurie da\xc5\xbenai b\xc5\xabna prie\xc5\xa1taringi ir migloti._NEWLINE_Tyrimais nustatyta, jog dauguma terorist\xc5\xb3 yra i\xc5\xa1 pasiturin\xc4\x8di\xc5\xb3 \xc5\xa1eim\xc5\xb3, \xc5\xbeymi j\xc5\xb3 dalis turi auk\xc5\xa1tesn\xc4\xafj\xc4\xaf ar net ir auk\xc5\xa1t\xc4\x85j\xc4\xaf i\xc5\xa1silavinim\xc4\x85. Saugodamiesi demaskavimo, teroristai stengiasi \xc4\xafsilieti \xc4\xaf aplink\xc4\x85 \xc4\xafprasta apranga ir elgesiu taip kuo ma\xc5\xbeiau atkreipdami \xc4\xaf save d\xc4\x97mes\xc4\xaf iki pat teroro atakos prad\xc5\xbeios. Daugum\xc4\x85 terorizmo atak\xc5\xb3 \xc4\xafvykdo kariui tinkamo 16\xe2\x80\x9340 met\xc5\xb3 am\xc5\xbeiaus vyrai."